Verden var virkelig en anden i 1996, da DR 2 – som dengang spøgefuldt omtaltes med mundrette øgenavne som Kanal Klog og Den Hemmelige Kanal – gik i luften som et eftertænksomt alternativ til hovedkanalens mere midtsøgende og folkelige nyheds- og oplysningsprofil.

Internettet havde endnu ikke kørt en kampvogn gennem den tidsbestemte distribution af indhold, og fænomener som PayPerView, VideoOnDemand samt streaming var fremtidsmusik af den næsten uhørlige slags. Ikke desto mindre fødtes kanalen med en præambel om at levere dybere analyse og debat samt underholdning for tænkende mennesker. Og så kunne den samtidig agere endestation for magasinformater, der ikke umiddelbart blev set som fremtidens løsning på cirklens kvadratur: Ole Michelsens ’Bogart’ og Søren Ryges havevandringer med adskilligt mere.

Det gav faktisk mening med en flade, hvor en hel lørdag kunne vies til ét emne og inkludere både debat, information og underholdning, ligesom der var ræson i at have et mindre stakåndet nyhedsprogram med titlen ’Før deadline’, hvor dr.phil, Anne Knudsen og andre kloge mennesker var ligeværdige værter med den evige hird af eksperter, det nu engang er baggrundsudsendelsernes lod at trække af stald.